Fortifikačný systém mesta Komárno

**Fortifikačný systém mesta Komárno** je systém bášt a opevnení na území mesta Komárno a protiľahlých brehoch riek Dunaj a Váh, ktorý spolu s centrálnou pevnosťou tvorí  **Komárňanský pevnostný systém**.

V 20. storočí pretrvávali snahy o obnovenie objektov v minulosti tvoriacich pevnostný systém. Z pôvodného systému opevnení sú zachované všetky hlavné objekty okrem časti na ľavom brehu Váhu nazývaný *Vážske predmostie*. *Fortifikačný systém mesta Komárno* je národnou kultúrnou pamiatkou od 13. mája 1970 a zahŕňa 45 objektov. V ÚZPF je pod číslom 301. **Komárňanský pevnostný systém** je zapisaný do predbežného zoznamu svetového dedičstva UNESCO pod názvom **Systém opevnenia na sútoku riek Dunaja a Váhu v Komárne – Komárom**.

## Súčasti fortifikačného systému
Fortifikačný systém mesta Komárno bol komplex polygonálneho typu a zahrňoval nasledovné prvky:
* Protiturecká pevnosť v strede pevnostného systému – v kline ústia Váhu do Dunaja
* Palatínska línia tvoriaca ochranu na západnej strane mesta, tvorili ho bastiony I. - V.
* Vážska línia opevňujúca mesto zo severu na pravom nábreží Váhu, tvorili ho pevnostné objekty VI. - XI. kde  VI. a VII. sú bastiony 
* Vážske predmostie na slovenskej strane, ľavé nábrežie Váhu a Dunaja 
* Dunajské predmostie na maďarskej strane, na pravom nábreží Dunaja, súčasťou je Pevnosť Csillag 
* Pevnosť Monoštor (Sandberg) na pravom – maďarskom brehu Dunaja, oproti západnému cípu Alžbetinho ostrova, brániaca Komárom od západu
* Pevnosť Igmánd na maďarskej strane Dunaja brániaca Komárom z juhu

## História
Komárňanský pevnostný systém je najväčším fortifikačným systémom na území Slovenska a tiež bývalého Rakúska-Uhorska. Jeho stavba začala v roku 1546 s postavením prvej (tzv. Starej) pevnosti na mieste zaniknutého hradu, dostavaná bola v roku 1557. Túto pevnosť značne poničila povodeň v roku 1570, od roku 1572 (do roku 1592) bola obnovovaná (staviteľom Urbanom Süessom).

V rokoch 1663 – 1673 bola dobudovaná tzv. Nová pevnosť. Podľa plánov inžiniera baróna Františka Wymesa. V tomto období zároveň vznikla pevnosť v Leopoldove. Obe komárňanské pevnosti poškodili aj zemetrasenia v rokoch 1763 a 1783. Po druhom zemetrasení, ktoré obe pevnosti značne poškodilo, bola v roku 1784 komárňanská pevnosť predaná v dražbe. Fortifikačný systém mesta Komárno okolo celého mesta bol prebudovaný a dostavaný v roku 1808 – 1815, kedy bola zmodernizovaná aj Nová pevnosť.

V rokoch 1839 – 1847 bola ešte vybudovaná z kameňa a tehál tzv. Palatínska línia s piatimi bastiónmi (I. - V.). Tým sa dosiahol vrchol v budovaní komárňanského pevnostného systému v kline sútoku riek Váh a Dunaj. V 60-tych rokoch boli postupne dokončené predmostia na Váhu a Dunaji (hlavnou časťou je Pevnosť Csillag), Vážska línia (pozostávajúca zo šiestich objektov VI. - XI., z ktorých len prvé dva možno nazvať bastionmi) a Pevnosť Monoštor (Monoštorská). V rokoch 1871 – 1877 bola ako posledný objekt pevnostného reťazca postavená Pevnosť Igmánd, už podľa najmodernejších projektov fortového opevňovania.

## Galéria

Comorra.jpg|Stará pevnosť – kolorovaná rytina
Komárom36.JPG|Západný bastiónNovej pevnostiCitadely
Komárom - Roman Lapidarium at the bastion VI.jpg|Bastión VIprvý bastión Vážskej línieLapidárium
Komárno - Castle.jpg|Bastion Vposledný bastión Palatínskej línie
Pozsonyi kapu 2.jpeg|Bratislavská bránasúčasť bývalého Bastiónu IPalatínskej línie
Dél-Komárom - the fortress Ingmánd.jpg|Igmándska pevnosť
Komárom Fortress 02.jpg|Pevnosť Csillag, hlavný objekt Dunajského predmostia
Komárom Fortress 03.jpg|Monoštorská pevnosť(Sandbergská) 


## Referencie

## Literatúra
* GRÁFEL, Ľudovít: *Pevnostný systém Komárna.* Bratislava : Krajský ústav štátnej pamiatkovej starostlivosti a ochrany prírody, 1988. 
* GRÁFEL, Ľudovít: *Nec arte - nec marte.* NEC ARTE s.r.o., 1999.

## Iné projekty

## Externé odkazy
* http://komarno.sk/content/necarte/svk/predslov.htm Informačný portál Nec Arte Nec Marte o pevnostnom systéme mesta Komárno na www.komarno.sk
* http://www.castles.sk/komarno.php  Slovenské hrady - Komárno - pevnosť
* http://www.archinet.sk/Magazine/Clanok.asp?ClanokID=11&VydanieKOD=58&Magazine=forum Koncepčná revitalizácia Ústrednej pevnosti v Komárne
* http://komarno.sk/content/necarte/svk/predslov.htm Ľudovít Gráfel - NEC ARTE NEC MARTE

Kategória:Komárno
Kategória:Technické pamiatky na Slovensku
Kategória:Národné kultúrne pamiatky na Slovensku pred rokom 2002
Kategória:Kultúrne pamiatky v okrese Komárno
Kategória:Pevnosti na Slovensku
Kategória:Mestské opevnenia na Slovensku